ময়মনসিংহের ত্রিশালের দরিরামপুর খাবলাপাড়া গ্রামের মনু মিয়ার (মৃত) সপ্তম শ্রেণিপড়ুয়া মেয়ে ইতি আক্তার (১৪) ক্যান্সারে আক্রান্ত। দুই বছর আগে তার এক পায়ে ক্যান্সার ধরা পড়ে। সুস্থ হয়ে লেখাপড়া করে ‘অনেক বড়’ হতে চায় ইতি। এত দিন এলাকার লোকজনের সহায়তায় থেমে থেমে চলছিল এই হতদরিদ্র মেয়েটির চিকিৎসা। কিন্তু টাকার অভাবে এখন চিকিৎসা একেবারেই বন্ধ। মাঝেমধ্যে কিছুটা সুস্থবোধ করলেই স্কুলে চলে যায় সে। তার চিকিৎসক জাতীয় ক্যান্সার গবেষণা ইনস্টিটিউট ও হাসপাতালের রেডিয়েশন অ্যান্ড অনকোলজি বিভাগের রেজিস্ট্রার সাজ্জাদ হোসেন জানিয়েছেন, ইতির নিয়মিত চিকিৎসা চালিয়ে যেতে অনেক টাকার প্রয়োজন। কিন্তু মানুষের বাড়ি বাড়ি ঝিয়ের কাজ করা ইতির মা নার্গিস আক্তারের পক্ষে এত টাকার ব্যবস্থা করা সম্ভব নয়। তাই ইতিকে বাঁচাতে দেশের বিত্তবান ও দানশীলদের প্রতি সাহায্যের আবেদন জানিয়েছে তার পরিবার। সাহায্য পাঠানোর ঠিকানা: মতিউর রহমান সেলিম, বিকাশ নম্বর: ০১৭১৮৬৫০৭৬৫।